續楊十七挽蘇子美詩
作者：劉敞
朝代：宋

paragraphs: 吾聞蘇侯不及識，內嘉孤雄世難得。
文如翻波氣龍虎，風雲晦明在頃刻。
中間流落似天意，今雖暫困當永適。
忽傳長逝既巳矣，知與不知同歎息。
曩者避地金馬門，獻書著論驚上國。
材豪志劇少所有，倐忽變化不可測。
結交必皆天下士，朝廷見人退自斥。
指揮功名力可取，城郭披露曾不惜。
廟堂諸公交口薦，天子亦稱萬人敵。
中道齟齬空歸來，扁州東浮問損益。
登臨姑蘇睨滄海，憤歎始覺區中窄。
徉狂爛醉遺日月，欲乘長風掛危席。
安期洪厓殊彷彿，蓬萊方壺定可陟。
浩歌秀句凌斗牛，至今紫氣猶融奕。
若人不應逐物化，吳中好事先巳惑。
邇來安知非形解，世上蜉蝣限畛域。
遺編逸藁尚多有，但恐靈物隨變匿。
君當收拾藏永久，毋以交情死生易。